Drie verhoor vir moord op Belgiese sendelingEerw. Joseph (Jeff) Hollanders (83). Drie mans het Maandag in die hooggeregshof in Mmabatho in Noordwes verskyn in verband met die moord op eerw. Joseph (Jeff) Hollanders (83). Hollanders se liggaam is op 13 Januarie 2020 in sy huis op die kerk se perseel in Bodibe, naby Lichtenburg, gevind. Hy is vermoedelik die Sondagmiddag in sy huis oorrompel, kort nadat hy van ŉ kerkdiens teruggekeer het. Sy hande en voete was vasgebind, maar daar was geen sigbare beserings aan sy liggaam nie. Hy is verwurg. Thabang Maseko (24), Mongezi Molefe (27) en Nicholus Tlhapi (26) word van die moord op Hollanders aangekla en hul verhoor het Maandag, meer as ŉ jaar ná die moord, uiteindelik begin. Hulle is reeds kort ná die moord in hegtenis geneem. Volgens Henry Mamothame, provinsiale woordvoerder van die Nasionale Vervolgingsgesag (NVG), het die staat se eerste getuie Maandag getuig dat Maseko hom en vyf ander genader het om ŉ rooftog by die kerk uit te voer aangesien hy glo gesien het dat Hollanders geld het. Hy het verder getuig dat Maseko bekend was aan Hollanders. Die verhoor duur voort. “Dit is bose mense dié wat ŉ ou, weerlose man aangeval het. Hulle moes geweet het hy het nie geld nie, hy dien arm gemeenskappe. Elke sent wat hy gehad het, het hy vir sy mense gebruik; hy het alles weggegee,” het biskop Victor Phalana, wat die bisdom in dié streek behartig, destyds ná die moord aan Maroela Media gesê. Phalana het gesê Hollanders het moontlik geglo hy is veilig omdat hy so nou betrokke in die gemeenskappe was. “Hy was deel van mense se lewe. Ons land het ŉ punt bereik waar daar geen respek meer is vir lewe, vir die kerk, of vir ŉ man van God wat oud en weerloos was nie. “Hy het huwelike voltrek, kinders gedoop en begrafnisse behartig. ŉ Mens wil hê hy moes met meer waardigheid gesterf het.”